Nysgerrig til det sidste

Ifølge Piet van Deurs' kone var han skrantende de sidste år af hans liv. Men gåpåmodet og nysgerrigheden var der stadig.

- Han var så glad, og mest af alt var han stadig nysgerrig på livet. Jeg kan huske, at når der kom nogle og interviewede ham, så endte det altid med, at han interviewede dem, fortæller Jette Gersdorff van Deurs.

På trods af at helbredet ikke var brølstærkt, var der ikke noget, der tydede på, at Piet van Deurs skulle dø.

- Man hører om så mange, der ligger hen i en sygeseng i deres sidste år. Det gjorde Piet ikke, og det er måske meget godt, at han nåede at blive 87 år, når man ser på det arbejdsliv, han havde, siger Jette Gersdorff van Deurs.

Piet van Deurs blev udlært som journalist på Østsjællands Folkeblad i Køge.

Herfra gik turen til Holbæk Amts Venstreblad og Helsingør Dagblad, inden han i 1958 kom til DR, hvor han i en årrække var programredaktør og souschef i tv's kulturafdeling. Han stoppede i DR i 2001.